Αρθρο 152

(1) Επίσημη Εφημερίδα των Ευρωπαϊκών Κοινοτήτων αριθ. L 302 της 15ης Νοεμβρίου 1985.

1. Κατά τη δεύτερη φάση, θεσπίζεται αντισταθμιστικός μηχανισμός κατά την εισαγωγή στην Κοινότητα στην παρούσα της σύνθεση, για τα οπωροκηπευτικά προελεύσεως Ισπανίας για τα οποία ορίζεται τιμή αναφοράς έναντι των τρίτων χωρών.

2. Ο μηχανισμός αυτός διέπεται από τους ακόλουθους κανόνες:

α) Διενεργείται σύγκριση μεταξύ μιας ispamij^r τιμής προσφοράς του προϊόντος, που υπολογίζεται σύμφωνα με το στοιχείο β), και μιας κοινοτικής τιμής προσφοράς. Η τελευταία αυτή τιμή υπολογίζεται κάθε χρόνο:

- με βάση τον αριθμητικό μέσο όρο των τιμών παραγωγής κάθε κράτους μέλους της Κοινότητας στην παρούσα της σύνθεση προσαυξημένο με τα έξοδα μεταφοράς και συσκευασίας των προϊόντων από τις περιοχές παραγωγής μέχρι τα αντιπροσωπευτικά κέντρα κατανάλωσης της Κοινότητας,

- αφού ληφθεί υπόψη η εξέλιξη των εξόδων παραγωγής.

Οι ανωτέρω τιμές παραγωγής αντιστοιχούν στο μέσο όρο των τιμών που διαπιστώθηκαν κατά τη διάρκεια των τριών ετών πριν από την ημερομηνία καθορισμού της κοινοτικής τιμής προσφοράς.

Η κοινοτική τιμή προσφοράς δεν μπορεί να υπερβαίνει το ύψος της τιμής αναφοράς η οποία εφαρμόζεται έναντι των τρίτων χωρών.

β) Η ισπανική τιμή προσφοράς υπολογίζεται κάθε μέρα αγοράς, με βάση τις αντιπροσωπευτικές τιμές οι οποίες έχουν διαπιστωθεί ή αναχθεί στο στάδιο του εισαγωγέα χονδρεμπόρου στην Κοινότητα στην παρούσα της σύνθεση. Η τιμή για ένα προϊόν προελεύσεως Ισπανίας ισούται με τη χαμηλότερη αντιπροσωπευτική τιμή ή με το μέσο όρο των χαμηλότερων αντιπροσωπευτικών τιμών που διαπιστώθηκαν για το 30% τουλάχιστον των ποσοτήτων της εν λόγω προέλευσης οι οποίες διατέθηκαν στο εμπόριο στο σύνολο των αντιπροσωπευτικών αγορών για τις οποίες υπάρχουν διαθέσιμες τιμές. Αυτή ή αυτές οι τιμές μειώνονται προηγουμένως:

- κατά το δασμό ο οποίος υπολογίζεται σύμφωνα με τις διατάξεις του στοιχείου γ),

- κατά το διορθωτικό ποσό το οποίο έχει ενδεχομένως θεσπιστεί σύμφωνα με τις διατάξεις του στοιχείου δ).

γ) Ο δασμός ο οποίος πρέπει να αφαιρεθεί από την τιμή του ισπανικού προϊόντος είναι ο δασμός του Κοινού Δασμολογίου ο οποίος μειώνεται προοδευτικά, κάθε χρόνο στην αρχή της περιόδου εμπορίας, κατά το ένα έκτο του ύψους του· ωστόσο, για το έτος 1990 η μείωση επέρχεται την 1η Ιανουαρίου.

δ) Εάν η ισπανική τιμή του προϊόντος η οποία υπολογίζεται σύμφωνα με τις διατάξεις του στοιχείου β) είναι χαμηλότερη από την κοινοτική τιμή προσφοράς η οποία αναφέρεται στο στοιχείο α), το κράτος μέλος που πραγματοποιεί την εισαγωγή εισπράττει, κατά την εισαγωγή στην Κοινότητα στην παρούσα της σύνθεση, διορθωτικό ποσό ίσο με την υφιστάμενη διαφορά μεταξύ αυτών των δύο τιμών.

ε) Η είσπραξη του διορθωτικού ποσού γίνεται μέχρι να διαπιστωθεί ότι η ισπανική τιμή του προϊόντος είναι ίση ή υψηλότερη από την κοινοτική τιμή που αναφέρεται στο στοιχείο α).

3. Εάν η ισπανική αγορά διαταράσσεται λόγω εισαγωγών προελεύσεως της Κοινότητας στην παρούσα της σύνθεση, μπορούν να αποφασιστούν κατάλληλα μέτρα, τα οποία ιδίως θα προβλέπουν την εφαρμογή ενός διορθωτικού ποσού, σύμφωνα με λεπτομέρειες που θα καθοριστούν, όσον αφορά τις εισαγωγές στην Ισπανία οπωροκηπευτικών προελεύσεως της Κοινότητας στην παρούσα της σύνθεση, για τα οποία έχει οριστεί τιμή αναφοράς.